पूर्व मुख्यमंत्री कल्याण सिंह की हालत नाजुक, योगी आदित्यनाथ ने स्वास्थ्य की जानकारी ली
जय गांधी आयुर्विज्ञान संस्थान में भर्ती उत्तर प्रदेश के पूर्व मुख्यमंत्री कल्याण सिंह (89) की स्थिति नाजुक बनी हुई है और शुक्रवार को मुख्यमंत्री योगी आदित्यनाथ ने वहां जाकर उनके स्वास्थ्य के बारे में जानकारी ली।
लखनऊ: संजय गांधी आयुर्विज्ञान संस्थान (एसजीपीजीआई) में भर्ती उत्तर प्रदेश के पूर्व मुख्यमंत्री कल्याण सिंह (89) की स्थिति नाजुक बनी हुई है और शुक्रवार को मुख्यमंत्री योगी आदित्यनाथ ने वहां जाकर उनके स्वास्थ्य के बारे में जानकारी ली। एसजीपीजीआई द्वारा शुक्रवार दोपहर जारी एक बयान के मुताबिक कल्‍याण सिंह की स्थिति अभी भी नाजुक बनी हुई है और उनको जीवन रक्षक प्रणाली पर रखा गया है।कल्‍याण सिंह क्रिटिकल केयर मेडिसिन, नेफ्रोलॉजी, न्यूरोलॉजी, एंडोक्रिनोलॉजी एवं कार्डियोलॉजी विभागों के वरिष्ठ चिकित्सकों की देखरेख में हैं। संस्थान के निदेशक प्रो. आर के धीमान उनके स्वास्थ्य से जुड़े सभी पहलुओं पर कड़ी नजर रखे हुए हैं। बयान के मुताबिक मुख्यमंत्री योगी आदित्यनाथ और चिकित्सा शिक्षा मंत्री सुरेश खन्ना ने शुक्रवार सुबह उत्तर प्रदेश के पूर्व मुख्यमंत्री और राजस्थान के पूर्व राज्यपाल कल्याण सिंह के स्वास्थ्य के बारे में जानकारी ली और संस्थान के चिकित्सकों से विचार विमर्श किया।गौरतलब है कि 89 वर्षीय कल्याण सिंह को गत चार जुलाई को संक्रमण की वजह से एसजीपीजीआई के आईसीयू में भर्ती कराया गया था। इससे पहले उनका इलाज डॉक्टर राम मनोहर लोहिया इंस्टीट्यूट में किया जा रहा था।